DA Den Europæiske Unions Tidende CE 78/438

(2004/C 78 E/0459)

SKRIFTLIG FORESPØRGSEL E-2851/03

af Monica Frassoni (Verts/ALE) til Kommissionen

(26. september 2003)

Om: Konstruktion af en vej uden miljøindvirkningsvurdering i området af særlig fællesskabsinteresse Gessi Triassici, nationalparken i Appennino Tosco-Emiliano (Appenninerne) (Villa Minozzo, Reggio Emilia, Italien)

I Appenniner-området »Gessi Triassici« på en strækning, der ligger tæt ved floden Secchia, i Villa Minozzo kommune (Reggio Emilia), er der blevet godkendt (1) et projekt om konstruktion af en udenbys vej, der vil medføre omfattende flytning af jord, betydelige infrastrukturarbejder og radikale ændringer af terrænet.

Miljøorganisationerne Friends of the Earth og Verdensnaturfonden har flere gange anmodet de kompetente administrative myndigheder på fællesskabs-, nationalt, regionalt og lokalt plan om at gennemføre en vurdering af miljøindvirkningen (2), idet der er tale om et område i Appenninerne af betydelig miljøinteresse og landskabsværdi, der stadig er velbevaret. De grønne i kommunen Reggio Emilia sendte allerede den 26. maj 2000 en skrivelse herom til kommissær Wallström.

Det pågældende område er fredet (3) og udgør en del af den foreslåede lokalitet af særlig fællesskabsinteresse »Gessi Triassici« (kode IT 403009) (4) og nationalparken Appennino Tosco-Emiliano (5).

Inden udstedelsen af de endelige administrative tilladelser er der ikke blevet foretaget nogen forudgående kontrol eller vurdering af miljøindvirkningerne af det samlede vejprojekt og ændringen af floden Secchias vandløb.

Arbejdet i forbindelse med konstruktionen af den nye vej begyndte den 2. september 2003.

Har Kommissionen kendskab til ovenstående?

Er der ydet fællesskabsstøtte eller er der planer om at yde fællesskabsstøtte til ovennævnte projekter (f.eks. veje, vandledninger og kloakker osv.)?

Agter Kommissionen at træffe de nødvendige foranstaltninger i forbindelse med den manglende gennemførelse af direktiv 97/11/EF (6) og 85/337/EØF (7)?

Svar afgivet på Kommissionens vegne af Margot Wallström

(6. november 2003)

I henhold til Rådets direktiv 85/337/EØF af 27. juni 1985, som ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet skal medlemsstaterne sikre sig, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. Projekter, som er omfattet af direktivet, er anført i bilagene. I henhold til artikel 4, stk. 1, skal projekter, der er opføret i bilag I, gøres til genstand for en miljøindvirkningsvurdering. I henhold til artikel 4, stk. 2, skal medlemsstaterne for projekter, der er opført i bilag II, ved hjælp af en undersøgelse i hvert enkelt tilfælde eller grænseværdier eller kriterier fastsat af medlemsstaten, afgøre, om projektet skal gøres til genstand for en miljøindvirkningsprocedure. På grundlag af de informationer, det ærede medlem er fremkommet med, nærer Kommissionen den opfattelse, at det projekt, den skriftlige forespørgsel henviser til, formentlig henhører under bilag II til Rådets direktiv 85/337/EØF som ændret, og at det derfor bør gøres til genstand for en afgørelse som omhandlet i artikel 4, stk. 2, i direktiv 85/337/EØF som ændret.

I artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (8) hedder det, at »alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.« Alle medlemsstaternes myndigheder, det være sig på nationalt, regionalt eller lokalt plan, er forpligtet til at anvende den ovennævnte bestemmelse på lokaliteter af fællesskabsbetydning under Rådets direktiv 92/43/EØF samt på særligt beskyttede områder under Rådets direktiv 79/409/EØF af 2. april 1979 om beskyttelse af vilde fugle (9). Desuden gælder det med virkning fra 10. juni 1998, at selv i mangel af en liste over lokaliteter af fællesskabsbetydning er medlemsstaterne ligeledes forpligtet til at anvende bestemmelsen på alle de lokaliteter, som på grundlag af de videnskabelige kriterier, der er fastsat i Rådets direktiv 92/43/EØF med henblik på udvælgelse af lokaliteter, bør medtages på den nævnte liste, herunder navnlig lokaliteter, der rummer prioriterede levesteder eller arter. Hvis det projekt, det ærede medlem omtaler, kan forventes at få betydelig indvirkning på lokaliteten IT4030009 »Gessi triassici«, bør det gøres til genstand for en vurdering i henhold til artikel 6, stk. 3, i Rådets direktiv 92/43/EØF.

Kommissionen har registreret en klage over de spørgsmål, det ærede medlem har bragt på bane. De oplysninger, der er afgivet af det ærede medlem, er blevet vedføjet klagesagens akter, som nu er ved at blive undersøgt af Kommissionen.

Skulle Kommissionen nå til den konklusion, at fællesskabslovgivningen overtrædes i den foreliggende sag, vil den i sin egenskab af EF-traktatens vogter ikke tøve med at træffe alle de nødvendige foranstaltninger, herunder indlede overtrædelsesprocedurer efter artikel 226 i EF-traktaten, med henblik på at sikre, at den relevante fællesskabslovgivning efterkommes.

Efter henvendelse til regionen Emilia Romagna kan Kommissionen meddele det ærede medlem, at vejen gennem området »Gessi Triassici« (kommunen Villa Minozzo, provinsen Reggio Emilia, Italien) ikke har modtaget støtte fra Den Europæiske Fond for Regionaludvikling (EFRU) som led i det igangværende mål 2-programmeringsdokument. Denne form for intervention er i øvrigt ikke medtaget i programmet.

(1) Reggio Emilia provinsråds afgørelse nr. 176 af 24. juni 2003.

(2) Direktiv nr. 97/11/EF (bilag II, punkt 10, litra e), f)) om ændring og integrering af det foregående direktiv nr. 85/337/EØF (bilag II, punkt 10, litra e), f)), præsidentens dekret af 12.4.1996 (artikel 5 og 10; bilag B, punkt 7, litra g) og o)) og regional lov Emilia-Romagna nr. 9/1999 og efterfølgende ændringer og indføjelser.

(3) Lovdekret nr. 490/1999, artikel 146, stk. 1, litra c), g).

(4) Ministerielt dekret (miljø og landskabsbeskyttelse) af 3.4.2000, nr. 65 og afgørelser i Emilia-Romagna regionalråd nr. 1242 af 15.7.2002.

(5) Præsidentens dekret af 21. maj 2001 i medfør af lov nr. 394/1991 og efterfølgende ændringer og indføjelser.

(6) EFT L 73 af 14.3.1997, s. 5.

(7) EFT L 175 af 5.7.1985, s. 40.

(8) EFT L 206 af 22.7.1992.

(9) EFT L 103 af 25.4.1979.